Stationen hed fra starten Svendstrup, men fra 1903 blev den kaldt Svendstrup Jylland, så man ikke forvekslede den med Svendstrup Sjælland billetsalgssted på København-Korsør-banen. I 1958 blev stavemåden ændret til Svenstrup Jylland. Som regel blev navnet forkortet til Svenstrup Jyll. eller Svenstrup J. Byens postadresse er nu 9230 Svenstrup J.  Nibebanen I 1899 blev Svenstrup jernbaneknudepunkt med åbningen af Aars-Nibe-Svenstrup Jernbane, hvis tog fra 1902 blev ført videre mellem Svenstrup og Aalborg. I 3 år var Svenstrup altså endestation, så der blev anlagt en drejeskive og opført en simpel træremise. Den gamle stationsbygning var nu for lille og lå på den "forkerte" side af banen, så den nuværende stationsbygning på vestsiden af banen blev opført og taget i brug 8. oktober 1900. I 1914 blev der også opført et baneformandshus. Nibebanen, der i 1910 blev forlænget til Hvalpsund, blev nedlagt 31. marts 1969.  Aalborg Nærbane Svenstrup Station lukkede i 1972, men blev genåbnet i 2003 som en del af Aalborg Nærbane.